রাজধানীতে বাড়ছে দূষণ! বড় পদক্ষেপ করল দিল্লি সরকার

ওয়েব ডেস্ক : প্রতিবছর দীপাবলির পর থেকে ধোঁয়ায় ঢেকে যায় রাজধানী দিল্লি (Delhi)। চলতি বছরেও দুষণের মাত্রা অনেকটাই বেড়ে গিয়েছে রাজধানীতে। দীপাবলির পর কেটে গিয়েছে অনেকটা সময়। তবে এখনও সেখানে দূষণ (Pollution) রয়েছে বিপজ্জনক পরিস্থিতে। এর ফলে বড় সিদ্ধান্ত নিল দিল্লির সরকার (Delhi Government)। স্কুলে বন্ধ করা হল “বাহ্যিক কার্যকলাপ”।

দুষণ (Pollution) বেড়ে যাওয়ার কারণে নভেম্বর ও ডিসেম্বরে স্কুলের বাইরে কোনও ধরণের বাহ্যিক প্রতিযোগিতা যেন না হয়, সম্প্রতি “এয়ার কোয়ালিটি ম্যানেজমেন্ট”-কে এমনই নির্দেশ দিয়েছিল সুপ্রিম কোর্ট (Supreme Court)। সেই নির্দেশ মেনে এবার পদক্ষেপ করল দিল্লি সরকার। একটি বিজ্ঞপ্তি দিয়ে জানানো হয়, কোনও স্কুলেই স্পোর্টস জাতীয় অনুষ্ঠানের আয়োজন যাতে না করা হয়।

আরও খবর : শিক্ষকের নিগ্রহে চরম সিদ্ধান্ত ছাত্রীর! ডবল-ইঞ্জিন রাজ্যে এ কী অবস্থা!

প্রসঙ্গত, চলতি সপ্তাহে দিল্লির বাতাসের মান বিপজ্জনক অবস্থায় ঘোরাফেরা করছে। শুক্রবার দিল্লিতে গড় এয়ার কোয়ালিটি ইনডেক্স (AQI) ছিল ৩৭৩। বাতাসে এমন দূষণের কারণে ‘ক্লাউড সিডিং’-এর ব্যবস্থা করেছিল দিল্লি সরকার। তবে এর ফলে তেমন বৃষ্টি হয়নি। অন্যদিকে তিনটি ব্যর্থ ট্রায়াল প্রক্রিয়া সম্পন্ন করতে গিয়ে খরচ হয়েছে ১.০৭ কোটি টাকা।

কিন্তু এ সবের ফলেও দূষণকে কমানো যায়নি। বরং তা আরও খারাপ পর্যায়ে গিয়ে পৌঁছেছে। যার ফলে রাজধানীতে অসুস্থতা বেড়েই চলেছে। এ নিয়ে ইন্ডিয়া গেটের সামনে বহু মানুষ বিক্ষোভও দেখান। তবে অনুমতি না নিয়ে বিক্ষোভ প্রদর্শনের জন্য বেশ কয়েকজনকে আটক করেছে পুলিশ।